Emilía Rós Ómarsdóttir listskautari , lýsti áreitni sem hún varð fyrir af hálfu yfirþjálfara síns hjá Skautafélagi Akureyrar fyrir um ári , í helgarblaði Fréttablaðsins þann 29. nóvember . Hún segir að hún hafi orðið að flýja Akureyri í kjölfarið þar sem hún hafi engan stuðning fengið frá Skautafélaginu . Skautafélagið lýsti hinsvegar yfir stuðningi við þjálfarann og framkvæmdastjóri Íþrótta - og Ólympíusambands Íslands gerði lítið úr upplifun Emilíu . Í framhaldsfrétt Fréttablaðsins vegna málsins kemur fram að enginn hefur enn beðið Emilíu afsökunar . Samtök kvenna í íþróttum sendu í gær frá sér yfirlýsingu vegna málsins þar sem sagt er að stjórn Samtaka kvenna hafi alvarlegar áhyggjur af stöðunni og spurt er hvers vegna við séum ekki komin lengra „ Hvernig má það vera að hér vill enginn tjá sig um málið þegar svara er leitað og Emilía stendur enn í baráttunni um réttlæti án baklands íþróttahreyfingarinnar ? Öll benda á hvert annað þegar hún leitast við að fá aðstoð við að vinna málið og að auki þarf hún að bíða í óeðlilega langan tíma til að fá svör , svör sem sum hver hafa enn ekki borist , mörgum mánuðum síðar ? “ segir meðal annars í tilkynningunni sem má sjá í heild sinni hér að neðan . ÍSÍ , Skautafélag Akureyrar , Íþróttabandalag Akureyrar og Skautasamband Íslands eru hvött til þess að leita úrlausna og bregðast við sem fyrst .